După ce achiziția a 50 de autobuze electrice a fost contractată, prima tranșă urmând să fie livrată în luna august, Primăria Municipiului Suceava demarează o nouă licitație care vizează transportul public metropolitan.
"Mergem mai departe, de această dată cu autobaza, care va fi după modelul celei municipale, unul reuşit şi apreciat la nivel naţional şi chiar internaţional, de către cei care ne vizitează oraşul. Nu avem integral asigurată finanţarea prin PNRR, ci doar cea pentru turnarea platformei betonate a autobazei, cât şi pentru staţiile de încărcare, inclusiv din cele 8 localităţi membre ale Zonei Urbane Funcţionale (ZUF)" a anunțat primarul Sucevei, Ion Lungu.
Practic, în prima etapă va fi amenajată platforma betonată de la fostul sediu al societăţii comerciale Transport Public Local (TPL) și vor fi montate stațiile de încărcare a autobuzelor electrice, pe trasele transportului metropolitan.
Valoarea totală a contractului este de 9,34 de milioane de lei, fonduri aferente Planului Naţional de Redresare şi Rezilienţă (PNRR), din economiile făcute la etapa I a proiectului de achiziţionare a autobuzelor electrice.
"Iată că începe să capete contur acest proiect de transport metropolitan. Am avut discuţii cu câştigătorul licitaţiei care ne-a asigurat că în august, sau chiar mai repede, vor sosi primele 37 de mijloace de transport electrice. Sperăm ca până atunci să se adjudece această licitaţie, să se toarne platforma autobazei şi să fie montate staţiile de încărcare a acumulatorilor" a adăugat Ion Lungu.
Din Zona Urbană Funcţională Suceava, pe lângă municipiul reședință de județ mai fac parte oraşul Salcea şi comunele Adâncata, Moara, Pătrăuţi, Şcheia, Ipoteşti, Bosanci şi Mitocu Dragomirnei.